Austatud Riigikogu! Head ametikaaslased! Austatud külalised! Alustame Riigikogu täiskogu III istungjärgu kaheksanda töönädala neljapäevast istungit. Kõigepealt palun Riigikogu kõnetooli neid Riigikogu liikmeid, kes soovivad üle anda eelnõusid või arupärimisi. Kadri Simson, palun!
Lugupeetud istungi juhataja! Head kolleegid! Mul on seitsme fraktsioonikaaslase nimel anda üle arupärimine keskkonnaminister Keit Pentusele. See arupärimine on järelkaja ajakirjanduses ilmunud artiklile, milles väideti, et Keskkonnaministeerium on teinud soodsaid maatehinguid ühe Reformierakonna rahastajaga. Keskkonnaminister ei ole andnud sellele artiklile mingisugust tagasisidet. Seetõttu anname talle võimaluse vastata Riigikogu saalis küsimustele, miks ta eelistas Maa-ameti arvamusele pigem eraomaniku huve ja majanduslikku kasu ning kuidas on võimalik, et maa hindamisel tehti nii palju metoodilisi vigu. Kui oleks arvestatud Maa-ameti märkustega, siis oleks maksumaksja raha kokku hoitud. Kas üks kaalukas põhjus, miks Maa-ameti märkusi ei hinnatud, oli ka see, et kasusaaja on Reformierakonna rahastaja? Kuidas minister selliseid kahtlustusi hajutab? Küsime ka, miks Maa-ametil puudub vetoõigus riigile kahjulike otsuste tegemisel. Tänan tähelepanu eest!
Palun Riigikogu kõnetooli Kalev Kotkase!
Austatud istungi juhataja! Head kolleegid! Sotsiaaldemokraatliku Erakonna fraktsiooni nimel annan üle maamaksuseaduse muutmise seaduse eelnõu. Mure on selles, et tulenevalt maamaksuseaduse §-st 4 ei maksta maamaksu kaitsealade, loodusreservaadi ja sihtkaitsevööndi maalt ning püsielupaikade sihtkaitsevööndi maalt. Meie eelnõu mõte on selles, et saamata jäänud maamaks kompenseeritaks omavalitsustele riigieelarvest. Aitäh!
Austatud Riigikogu! Olen Riigikogu juhatuse nimel vastu võtnud ühe eelnõu ja ühe arupärimise. Kodu- ja töökorra seaduse kohaselt otsustab Riigikogu juhatus nende edasise menetlemise. Liigume teadete juurde. Täna, pärast täiskogu istungi lõppu toimub siin saalis Eesti-Maroko parlamendirühma moodustamine. Rühma kokkukutsuja on Sven Sester. Head ametikaaslased, teeme kohaloleku kontrolli! Kohalolijaks registreerus 86 Riigikogu liiget, puudub 15. Tänases päevakorras on ka täpsustus. Nimelt teeb tänase päevakorrapunkti arutelul väliskomisjoni ettekande väliskomisjoni esimees Marko Mihkelson.
Liigume esimese päevakorrapunkti juurde, milleks on väliskomisjoni esitatud Riigikogu otsuse "Riigikogu otsuse "Euroopa Julgeoleku- ja Koostööorganisatsiooni Parlamentaarse Assamblee Eesti delegatsiooni moodustamine" muutmine" eelnõu esimene lugemine. Mul on au ja rõõm tervitada Riigikogu kõnetoolis ettekandjana väliskomisjoni esimeest Marko Mihkelsoni. Palun!
Lugupeetud istungi juhataja! Head kolleegid! Riigikogu väliskomisjoni esitatud otsuse "Riigikogu otsuse "Euroopa Julgeoleku- ja Koostööorganisatsiooni Parlamentaarse Assamblee Eesti delegatsiooni moodustamine" muutmine" eelnõu kohta ei tulnud 1. märtsiks kella 18-ks ühtegi muudatusettepanekut. Väliskomisjon arutas nimetatud eelnõu 8. märtsi istungil ja tegi konsensuslikult menetlusliku otsuse, et otsuse eelnõu esimene lugemine toimub Riigikogu täiskogu III istungjärgu kaheksanda töönädala neljapäeval, 15. märtsil. Ühehäälselt tehti ka ettepanek eelnõu esimene lugemine lõpetada ja eelnõu otsusena vastu võtta. Aitäh!
Head ametikaaslased, kas teil on ettekandjale küsimusi? Küsimusi ei ole. Tänan ettekandjat! Kas soovitakse läbirääkimisi pidada? Läbirääkimisi pidada ei soovita. Muudatusettepanekuid eelnõu kohta laekunud ei ole. Juhtivkomisjoni seisukoht on, et täna, esimese lugemise ajal, tuleks läbi viia eelnõu 181 lõpphääletus. Alustame lõpphääletuse ettevalmistamist. Panen lõpphääletusele eelnõu 181. Palun võtta seisukoht ja hääletada! Poolt 84 Riigikogu liiget, vastuolijaid ega erapooletuid ei ole. Väliskomisjoni esitatud Riigikogu otsuse "Riigikogu otsuse "Euroopa Julgeoleku- ja Koostööorganisatsiooni Parlamentaarse Assamblee Eesti delegatsiooni moodustamine" muutmine" eelnõu 181 on otsusena vastu võetud. Päevakorrapunkti käsitlemine on lõpetatud. Head ametikaaslased, ma tänan teid! Rohkem päevakorrapunkte ei ole, tänane istung on lõppenud. Soovin teile jõudu teie töös! Istungi lõpp kell 10.07.